Folketing
2008-03-11

Det undrer mig også lidt, når jeg læser høringssvarene, at man fra dommerstandens side er meget kritisk over for den foreslåede domstolskontrol, inden der er rejst tiltale. Præsidenten for Østre Landsret fremhæver, at det virker, som om domstolskontrollen mere skal virke som en vurdering af efterforskningens hensigtsmæssighed end af dens lovhjemmel. Man mener, at retten vil savne et reelt grundlag at vurdere på, og den bekymring virker reel nok. Om en sag efterforskes hensigtsmæssigt, vil mest bero på en vurdering af det materiale, som politi og anklagemyndighed selv fremlægger. Hvis det arbejde ikke skal være ensidigt, skal retten selv påtage sig at arbejde med materialet, og som præsidenten for Østre Landsret siger: Dette kan gøre, at retten ikke længere er uvildig i sagen. Det er bekymrende, og samtidig vil man kunne tilføje med hensyn til forsøget på at implementere domstolsreformen, som har medført, at sager står i kø over hele landet, at det vist heller ikke er de store ressourcer, retten kan stille med til at gå i dybden med disse sager. Det må vi have opklaret under udvalgsarbejdet.